

# 1. НОВ ТЛАСЪК ЗА ВИСШЕТО ОБРАЗОВАНИЕ В ЕС

***Нова програма на ЕС за висшето образование …***

Успехът на европейския проект зависи от капацитета на ЕС да изгради по-добро бъдеще за европейските граждани. Това е ключовото послание в Бялата книга на Комисията за бъдещето на Европа[[1]](#footnote-1). То е и в основата на инициативата „Инвестиране в младежта на Европа“[[2]](#footnote-2) и Новата европейска програма за умения[[3]](#footnote-3). От тези инициативи става видно, че ефективните системи за образование и обучение са в основата на справедливите, отворените демократични общества и на устойчивото развитие и заетостта. С „Европейския стълб на социалните права“[[4]](#footnote-4) и неотдавнашния документ за размисъл относно извличането на ползите от глобализацията[[5]](#footnote-5) образованието и уменията се определят като приоритет на европейското сътрудничество.

Ролята на висшето образование е уникална. Търсенето на високо квалифицирани, социално ангажирани служители едновременно нараства и се променя. В периода до 2025 г. се очаква половината от работните места да изискват високи квалификации. Вече са пропуски по отношение на уменията на високо равнище. Движени от дигиталните технологии, свързаните с работните места изисквания стават все по-гъвкави и сложни. Способностите на хората да бъдат предприемчиви, да обработват сложна информация, да мислят независимо и творчески, да използват интелигентно ресурси, включително цифрови, да общуват ефективно и да бъдат устойчиви, са по-важни от всякога. Европа също така има нужда от успешни хора, които да могат да разработват авангардни технологии и решения, тъй като бъдещият ни просперитет зависи от тях. Същевременно противодействието на нарастващото разделение в нашите общества и недоверието в демократичните институции задължава всички — включително университетските преподаватели и студентите— да се ангажират още по-активно с общностите около тях и да подпомагат социалното приобщаване и мобилността.

Европа не може да отговори на тези предизвикателства без висшите учебни заведения и системи, които са ефективни в областта на образованието, изследователската и развойната дейност, и са свързани със своите общества. Реформирането на висшето образование е отговорност на държавите членки и е част от усилията им за създаване на обучение и образование от световна класа. ЕС може да помогне на държавите членки в усилията им да проведат образователни реформи. Целта на тази обновена програма за висше образование[[6]](#footnote-6) е да се гарантира, че инициативите на ЕС в подкрепа на висшето образование са съсредоточени върху важни проблеми, като същевременно подпомагат подготовката за следващия финансов период на ЕС.

***…която се основава на това, което вече е постигнато…***

ЕС има успешна практика в подкрепата на висшето образование чрез политическо сътрудничество и програми за финансиране. Европейският семестър е основен двигател на реформата, по-специално чрез специфичните за всяка държава препоръки, свързани с образованието. Като част от стратегията „Европа 2020“ и стратегическата рамка за европейско сътрудничество в областта на образованието и обучението (ЕТ 2020) Съветът изрази съгласие, че до 2020 г. 40 % от младите хора следва да имат завършено висше или аналогично образование. В подкрепа на тази цел от 2011 г. насам в Програмата за модернизиране на висшето образование[[7]](#footnote-7) са предвидени стратегически насоки за ЕС и държавите членки, които да предприемат действия за:

* **Събиране на сведения за работещите практики в сферата на висшето образование** (в областта на образованието, изследователската дейност, иновациите и проектирането на системи) чрез проучвания, работни групи и анализ и проследяване на критериите и показателите;
* **Подкрепа на сътрудничеството, взаимното обучение и целевите насоки за политиките** между правителствата и органите, отговарящи за висшето образование;
* **Укрепване на капацитета и резултатите на висшите учебни заведения** чрез финансиране на проекти за сътрудничество в областта на иновациите между институциите и техните партньори („Еразъм+”, „Хоризонт 2020”) и — чрез Европейските структурни и инвестиционни фондове (ЕСИФ) — инвестиции в инфраструктура, материално-техническа база, умения и иновативни проекти. С проекти на Европейската инвестиционна банка също бяха подкрепени инвестиции в инфраструктура на висши учебни заведения, включително чрез Европейския фонд за стратегически инвестиции (ЕФСИ);
* **Подкрепа на международната мобилност на студенти, преподаватели и научни работници** като възможност за тях за натрупване на опит и развиване на умения (програмите „Еразъм+” и „Мария Склодовска-Кюри”); както и
* **Засилване на сътрудничеството** между сферите на висшето образование, научните изследвания и бизнеса.

***...но отново насочва усилията върху съществуващите и развиващите се възможности и предизвикателства***

Положителното въздействие на дейностите на ЕС и тяхното международно измерение бе признато от държавите членки, социалните партньори и сферата на висшето образование. ЕС е на път да постигне целта от 40 %, но както беше подчертано по време на обществените консултации относно бъдещата подкрепа на ЕС за висшето образование, проведени през 2016 г.[[8]](#footnote-8), европейските системи за висше образование са изправени пред предизвикателства, включително[[9]](#footnote-9):

* **Несъответствие между уменията, от които Европа се нуждае, и тези, с които разполага:** в много части на ЕС се усеща недостиг в някои висококвалифицирани професии[[10]](#footnote-10), както във връзка с квалификациите, така и по отношение на качеството на съответните умения. В същото време твърде много студенти завършват със слабо развити основни умения (езикова и математическа грамотност и тази в областта на цифровите технологии) и без съответния набор от общоприложими умения (решаване на проблеми, комуникативни умения и др.), от които се нуждаят, за да проявяват устойчивост в един променящ се свят.
* **Продължително и растящо социално разделение:** много по-малко вероятно е хората от групи в неравностойно социално-икономическо положение и с мигрантски произход да бъдат приети и да завършат висше образование; често на академичните преподаватели и на завършилите висше образование се гледа като на хора, които нямат връзка с останалата част от обществото; а сегрегацията по полов признак в различните учебни сфери е все още широко разпространена.
* **Пропуски по отношение на иновациите:** висшите учебни заведения често не допринасят достатъчно за иновациите в икономиката като цяло, и по-специално за тези в собствения им регион. Постиженията на висшето образование по отношение на иновациите варират съществено между различните региони в ЕС.
* **Съвместната работа между различните компоненти на системата на висшето образование не винаги протича гладко:** механизмите за финансиране, стимулиране и заплащане във висшето образование не винаги са направени така, че да възнаграждават качествената преподавателска и изследователска дейност, иновациите, социалното приобщаване и ангажираността. Сътрудничеството между училищата, доставчиците на услуги в сферата на професионалното образование и институциите за учене за възрастни често е ограничено.

# 2. ПРИОРИТЕТИ ЗА ДЕЙСТВИЕ

Време е да се даде нова ориентация на помощта на ЕС в областта на висшето образование. Тя ще бъде насочена към разрешаване на посочените по-горе четири предизвикателства чрез акцентиране съответно върху четири приоритета за действие, подкрепени от действия на равнище ЕС:

1. Преодоляване на несъответствията по отношения на уменията и насърчаване на върхови постижения за развитието на уменията;
2. Изграждане на приобщаващи и свързани системи на висше образование;
3. Гарантиране, че заведенията за висше образование допринасят за иновациите;
4. Подкрепа за ефективни системи за висше образование.

## 2.1. Преодоляване на несъответствията по отношения на уменията и насърчаване на върховни постижения за развитието на умения

Разрешаването на проблема с **нуждата от високо ниво на умения**в Европа изисква действия. Първо, повече хора трябва да бъдат привлечени в учебните дисциплини, които подготвят студентите за професии, за които е налице или се очаква недостиг от кадри. В много държави членки на ЕС съществува недостиг от дипломирани лица в областта на науката, технологиите, инженерството, (изкуствата) и математиката (НТМ(И)M), медицинските професии и преподавателската дейност[[11]](#footnote-11). Второ, всички студенти във висши училища, независимо от изучаваната специалност, трябва да придобият високи общоприложими умения и ключови компетенции, които да им позволят да просперират. Високото ниво на компетенции в областта на цифровите технологии[[12]](#footnote-12), математическата грамотност, самостоятелност, критично мислене и възможности за решаване на проблеми са способности с все по-нарастващо значение.

**Специалността, която хората избират да изучават в** университета зависи от личната мотивация, правилното насочване и наличието на привлекателни възможности за учене и професионално развитие. Възможностите за професионална реализация в крайна сметка зависят от работодателите и икономиката като цяло, но образованието и обучението играят ключова роля. Училищата могат да мотивират учениците да проявяват интерес към всички предмети, включително математиката и естествените науки и да насочват техния избор. Те играят също така ключова роля в разрешаването на проблема с малкия дял на жените, малцинствата и други слабо представени групи в научни и технически специалности в университета и, в последствие, в съответните професии. Наличието на полезна информация относно перспективите за завършилите висше образование, контактите с бивши университетски възпитаници и прогнозите за бъдещите нужди от умения са ценни за консултантите в областта на професионалното ориентиране. Висшето образование има за задача да гарантира, че учебното съдържание е актуално, предлага подходящи програми за обучение в области, в които е налице недостиг от умения и развиват методологии за учене и обучение, които позволяват на студентите да придобият съответните умения в достатъчно задълбочена и всеобхватна степен.

**Добре разработените университетски програми и учебни планове**, фокусирани върху образователните потребности на студентите, са от решаващо значение за ефективното развиване на умения. Наличието на широк спектър от избираеми програми, включително двугодишни образователни степени[[13]](#footnote-13) и възможности за постоянно професионално развитие, спомагат за това висшето образование да отговори в по-голяма степен на потребностите на хората. Технологиите предлагат нови начини за структуриране и организация на ученето и обучението[[14]](#footnote-14), включително чрез обучение със свободен достъп, онлайн и смесено обучение[[15]](#footnote-15) за повишаване на степента на гъвкавост и на взаимодействието между преподаватели и студенти. Образователните ресурси със свободен достъп и анализът на ученето[[16]](#footnote-16) имат потенциала да подобрят ученето, но остават недостатъчно използвани. Въпреки че по-голямата част от преподаването в рамките на висшето образование се извършва в изследователски институции, изследователската дейност не се използва достатъчно като материал за преподаване, а студентите често не биват включвани в извършваните изследвания. Това ограничава възможностите на студентите да изследват съвременните проблеми и да развиват изследователските си умения. Инициативата за наука със свободен достъп, прилагаща цифрови технологии[[17]](#footnote-17), отваря нови възможности за разрешаването на този проблем.

Висшето образование също следва да позволи на студентите да придобият умения и опит чрез **дейности, основаващи се на проблеми от реалния живот**, да включи практическо обучение и, когато е възможно, да предлага международна мобилност. **Сътрудничеството с работодателите** може да позволи на висшите учебни институции да актуализират своите учебни програми и да ги провеждат ефективно, като увеличат възможностите за достъп на студентите до практическо обучение.

Разработването, създаването и провеждането на добри програми за обучение не е лесно. Наличието на **добри преподаватели** е от съществено значение. Твърде голям брой университетски преподаватели са получили ограничено или никакво педагогическо обучение, а системното инвестиране в постоянното професионално развитие на преподавателите все още е изключение. Национални и институционални стратегии за подобряване на възможностите за професионална реализация и възнагражденията за добрите преподаватели се срещат все по-често, но са доста под необходимото равнище.

Какво ще предприеме Комисията:

1. Ще стартира **европейска инициатива за проследяване на дипломираните висшисти** за по-добра информираност относно тяхното професионално развитие или в последващото образование на национално равнище и на равнище ЕС. Това ще доведе до подобрения по отношение на професионалното ориентиране, разработването на програми, стратегиите на институциите и изработването на политиките. Препоръката на Съвета[[18]](#footnote-18), предложена като част от този пакет, ще бъде подкрепена от проучване относно дипломираните висшисти на равнище ЕС и сътрудничество за подобряване на националните механизми за проследяване на университетските възпитаници.
2. Ще постави началото на **коалиция НТМ(И)M на ЕС**[[19]](#footnote-19), включваща различни образователни сектори, работодатели в бизнеса и публичния сектор за подпомагане и изпълнение на актуални програми в НТМ(И)M, модернизиране на НТМ(И)M и други учебни програми, включително чрез повече мултидисциплинарни програми и сътрудничество между съответните предприятия и висшите учебни заведения.
3. Ще насърчава включването на стажове, признати чрез точките по ECTS, в университетски програми, ще засили подкрепата си за **бизнес консорциумите по „Еразъм+”** с цел увеличаване на наличието и качеството на стажове и ще подкрепя **студентските стажове** в рамките на „Еразъм+”,като поставя **специален акцент върху дигиталните умения[[20]](#footnote-20)**.
4. Ще разработи и ще развива **модел за цифрова подготвеност,** за да помогне на висшите учебни заведения, на техния персонал и на студентите да прилагат стратегии за изучаване на цифровите технологии и да изследват потенциала на модерните технологии, включително анализа на ученето. Това ще бъде придружено от **насоки по отношение на инициативи за отворено** **образование**
5. Ще ускори **стратегическата подкрепа за преподавателите в сферата на висшето образование, кандидатите за докторанти и завършилите докторантура чрез „Еразъм+”**, за да им окаже помощ в развиването на педагогически умения и умения за разработване на програми чрез целенасочени възможности за мобилност на служители с цел педагогическо обучение и засилено сътрудничество между центровете за обучение на преподаватели в целия ЕС.

## 2.2. Изграждане на приобщаващи и свързани системи за висше образование

Висшето образование трябва да изпълни своята роля в борбата със **социалните и демографските предизвикателства,** пред които е изправена Европа. Това означава предоставяне на гаранции, че висшето образование е включващо, отворено за талантливи хора от всякакъв произход[[21]](#footnote-21) и че висшите учебни институции не са кули от слонова кост, а академични общности с гражданска съвест, свързани със своите общности. На академичните преподаватели и студентите е отредена съществена роля в отстояването на емпиричните факти и доказателства и в ефективното и широкото оповестяване на резултатите от изследователската дейност.

Профилът на студентите, които влизат и завършват висше образование, трябва да е отражение на по-широката общественост. Това изисква намесата на правителства, училища и университети. По-вероятно е социалните групи, които са най-слабо представени в сферата на висшето образование, да са лишени от основни умения (езикова и математическа грамотност и компетенции в областта на цифровите технологии), опит в самостоятелното учене и ясна представа за това, какво означава висшето образование. Системното **сътрудничество между висшите учебни институции, училищата и доставчиците на услуги в сферата на професионалното образование и обучение** е нужно, за да подготви и насочва учениците въз основа на техните таланти, а не на техния произход, и за да осигури гъвкави модели за образование и обучение. Правилното професионално ориентиране и наставничеството са от решаващо значение.

Превръщането на системите за висше образование в приобщаващи изисква осигуряването на **подходящи условия за успех на студентите с различен произход**. Това надхвърля финансовата помощ за групите в неравностойно положение, въпреки че тя е от съществено значение за хората с ограничени доходи. За да се насърчат успешното завършване на образованието, доставчиците на услуги в сферата на висшето образование следва да възприемат цялостен подход към организирането на обучението и оценката, да въведат мерки за наставничество на студентите и да осигуряват подкрепа във връзка с работата в университета и извън него[[22]](#footnote-22). Студентските градчета трябва да бъдат безопасни за всички студенти, да са свободни от насилие въз основа на пол и дискриминация. Ранното откриване на проблеми е от решаващо значение за определяне на това от каква помощ се нуждаят студентите. Гъвкавите възможности за учене (задочно или онлайн) и по-широкото признаване на предишно обучение също са необходими, за да стане висшето образование по-достъпно, по-специално за възрастни учащи се лица. Стратегиите за подпомагане на студенти в неравностойно положение при достъпа им до висши учебни заведения, и обучението в тях до завършване на съответната образователна степен, са перспективно средство за постигане на тези цели.

Разрушаването на **бариерите между висшето образование и останалата част от обществото** може да помогне на студентите да развият своите **социални и граждански компетенции**[[23]](#footnote-23). Някои институции развиват своя облик като **„граждански университети“,** включвайки в учебната програма местни, регионални и обществени проблеми, ангажирайки местната общност в процеса на преподаването и изследователските проекти, предлагайки обучение за възрастни и изграждайки връзки с местните общности. Добре организираната доброволна и обществена работа може да се превърне в особено ефективен начин за подпомагане на студентите да развият в по-голяма степен своите практически опит и умения. Висшите учебни заведения следва да се ангажират в развитието на градовете и регионите си, като допринасят със стратегии за благоустрояване, сътрудничество с бизнеса, публичния сектор и доброволческите организации. Информационните дейности на местните езици, надхвърлящи рамките на академичната общност, трябва да се насърчават и възнаграждават, включително като част от кариерното развитие.

Какво ще предприеме Комисията:

1. Ще насочва помощ в рамките на „Еразъм+”, за да помогне на висшите учебни заведения в разработването и изпълнението на **интегрирани институционални стратегии за приобщаване, равенство между половете и успешно обучение** от приемането до завършването, включително чрез сътрудничество с училища и доставчици на услуги в сферата на професионалното образование и обучение.
2. Ще насърчава **разработването и изпробването на гъвкави модулни курсове** в подкрепа на достъпа до висше образование чрез конкретни приоритети за стратегически партньорства по „Еразъм+”.
3. Ще подкрепя висшите учебни заведения, желаещи да **присъждат ECTS точки на студенти за доброволчески и обществени дейности** въз основа на съществуващите положителни примери.
4. Ще подкрепя **признаването на квалификации на бежанци,** за да улесни достъпа им до висше образование. Дейностите ще се основават върху текущия проект по Еразъм+, с който се предоставят практически насоки, и ще включват консултации на партньори между националните информационни центрове за академично признаване[[24]](#footnote-24) и заинтересованите лица, както и модули за електронно обучение, както и ще допълват инструмента за съставяне на профил на уменията за гражданите на трети държави.

## 2.3. Гарантиране, че институциите за висше образование допринасят за иновациите

Много висши учебни заведения разработват **нови решения на икономически, социални и екологични проблеми**. Гарантирането, че тези усилия са правилно насочени и помагат за разрешаването на непосредствени, както и на дългосрочни предизвикателства, не е проста задача. Иновациите са най-важният двигател на икономическия растеж. Изследователските институти, университетите, развиващи интензивна изследователска дейност, и висшите учебни заведения за приложни науки допринасят към иновациите по различни, взаимосвързани начини; както и в рамките на и извън множество географски граници. Укрепването на приноса на висшето образование към иновациите изисква действия от всички сфери на дейност на висшите учебни заведения — образованието, изследователската дейност и участието в обществения живот като цяло. Заведенията трябва да изградят насочена навън култура по отношение на иновациите и предприемачеството.

Човешката любознателност, творчество и инициативност са източник на нови идеи и открития. Всички форми на университетско образование следва да имат за цел да изградят у студентите способности да разбират нови понятия, да мислят критично и творчески, и да действат предприемчиво за разработването и прилагането на нови идеи. Висококачественото **следдипломно обучение и докторантурите** са от огромно значение. Те обучават изследователи, компютърни специалисти и „мениджъри в областта на иновациите“, които са двигателите на научните открития и утвърждаването и възприемането на нови идеи. В сравнение със САЩ и Япония твърде малко докторанти в ЕС работят извън университетите. Висшите учебни институции трябва да насърчат този процес чрез по-силно акцентиране върху докторските програми за прилагане на знания и взаимодействия с бъдещи работодатели.

Висшите учебни заведения също следва да играят по-голяма роля в местното и регионалното развитие. Инвестициите на ЕС в регионалното развитие чрез иновации се ръководят от принципа на **интелигентна специализация** — чрез съсредоточване на регионалните инвестиции и усилия върху иновациите в сектори с висок потенциал за растеж. Висшите учебни заведения могат да допринесат повече за улесняване на контактите между академичните институции, предприемачите и публичните власти, да съгласуват предлаганите от тях възможности за обучение с потребностите, посочени в стратегиите за интелигентна специализация, да използват възможностите за иновации в приоритетни сектори и да помогнат на местния бизнес и на други организации да разберат и да възприемат нови начини на мислене. Осъществяването на всичко това трябва да бъде част от една по-широкомащабна промяна, в рамките на която висшите учебни заведения действат като **„предприемачи“**. Подкрепяният от ЕС иновационен инструмент за висшите учебни заведения[[25]](#footnote-25) оказва помощ в превръщането на иновациите и предприемачеството в основна част от цялостната стратегия на институцията. С „печата за високи постижения“ се предоставя допълнителна възможност за инвестиции в научни изследвания и иновации[[26]](#footnote-26).

Утрешните иновации зависят от предприетата днес изследователска дейност и от творческия талант за използване на получените резултати. Правителствата и системите за висше образование трябва да правят интелигентни инвестиции, за да развиват силни области в сферата на революционните научни изследвания. Високите постижения в изследователската дейност са свързани с международното сътрудничество и мобилността: основна мисия на програмата„Хоризонт 2020“. ЕС обаче може да положи повече усилия за **укрепването на центровете за върхови изследователски постижения** в повече части на Европа и за насърчаването на превръщането на научните постижения в атрактивни за пазара иновации.

Какво ще предприеме Комисията:

1. Ще разшири модела на **Регионалната иновационна схема (EIT-RIS)** на Европейския институт за иновации и технологии (EIT) и означението на EIT[[27]](#footnote-27) за повече университети и региони с цел укрепване на развиването на **предприемачески и иновационни умения**, и по-добрата подготовка на докторантите и дипломираните висшисти за работа в иновативни предприятия.
2. Ще подкрепи по-нататъшното развитие и изпробване на **методите за преподаване за творчество и иновации** в областта на висшето образование, като се основе върху съвместната работа между ОИСР и Европейската комисия[[28]](#footnote-28) в училищния сектор.
3. Ще продължи да развива проекта **„Висше образование за интелигентна специализация“**[[29]](#footnote-29)с цел предоставяне на съвети на публичните власти за включване на висшите учебни заведения и, когато това е възможно, на общностите на знание и иновации (ОЗИ) в разработването и изпълнението на стратегиите за интелигентна специализация.
4. Ще създава възможности в рамките на **програмата „Мария Склодовска-Кюри”,** които да спомогнат за преодоляване на разделението по отношение на изследователската и развойната дейност между различните държави членки и региони, и да способстват за разрешаването на проблема с изтичането на мозъци от по-малко развитите региони.
5. Ще засили помощта по линия на ЕС за **сътрудничество между университетите и бизнеса,** като превърне провеждания на две години Университетски бизнес форум в координационно звено за обмен на информация за висшите учебни заведения и регионалното развитие на европейско равнище и насърчи създаването на **регионални и национални университетски бизнес форуми** в целия ЕС.

## 2.4. Подкрепа за ефективни системи за висше образование

Способността на висшите учебни заведения да удовлетворят потребностите на Европа зависи от достатъчните човешки и финансови ресурси и ефективното използване на стимули и възнаграждения. Правителствата продължават да бъдат основен източник на финансиране на висшето образование в повечето държави — членки на ЕС и, във всички случаи, играят решаваща роля в **определянето на стимулите, целите и стандартите за качество** на образователната система като цяло.

Тъй като към висшето образование се отправят призиви за повече усилия, предизвикателствата пред правителствата и висшите образователни заведения за определяне на най-добрите начини за извършване на **целенасочени и балансирани инвестиции** се увеличават. Един от въпросите е дали повече частно финансиране може и следва да бъде използвано за финансиране на висшето образование. Друг въпрос е как да се проектират системите за финансиране на висшето образование, така че да изпълнят потребностите на обществото и да бъдат съобразени с целите за ефективност, равенство и ефективност. Много държави членки изпробват основаващото се на изпълнение финансиране и институционални споразумения, които определят одобрени цели, които висшите учебни заведения да постигнат в замяна на публично финансиране. Въпреки че първоначалните резултати от тези дейности са обещаващи, определянето на достатъчно широкообхватни показатели за измерване на напредъка е все още предизвикателство.

Освен структурните мерки в цялостната система за финансиране, някои държави въвеждат целеви стимулиза подобряване на конкретни аспекти от висшето образование. С цел повишаване на **престижа и възнагражденията за добро преподаване,** някои от тях са въвели нови форми на преподавателски стипендии и рамки за върхови постижения в областта на преподаването. Други инициативи имат за цел да укрепят връзката между преподаването и изследователската дейност чрез по-добро интегриране на рамките за качество и системите за финансиране[[30]](#footnote-30). Използват се също и инициативи за финансиране за изграждане на връзки между висшите образователни заведения и външни партньори, насърчаване на основаваща се на изследователската дейност преподавателска практика, подкрепа за интердисциплинарно образование и изследвания и въвеждане на практически иновации в класната стая.

Въпреки че висшите образователни институции работят съобразно рамка, определена от публичните власти (финансиране, акредитиране, осигуряване на качеството), разпределението на ресурсите и създаването на стимули *в рамките на* институциите имат важно влияние. Доброто институционално ръководство и ефективното **международно сътрудничество, както и управлението на ресурсите** играят все по-важна роля за увеличаване на спектъра от задачи на заведенията и засилване на акцента върху измерването и доказването на изпълнението.

Какво ще предприеме Комисията:

1. Ще стартира **преглед на финансирането и структурите за стимулиране и възнаграждение в системите за висше образование** в сътрудничество с ОИСР и ще се основе на програмата за **консултации между партньори от държавите — членки на ЕС,** относно правилното структуриране на стимулите и финансирането на висшето образование.
2. Ще гарантира, че изследователите се насърчават да преподават и/или да бъдат обучаване да извършват тази дейност, като неразделна част от **програмата „Мария Склодовска-Кюри”**.

# 3. ОПОЛЗОТВОРЯВАНЕ НА ПОМОЩТА ОТ ЕС ЗА ВИСШЕТО ОБРАЗОВАНИЕ

***За да се постигне напредък, дейностите и финансирането от ЕС трябва да бъдат по-добре координирани ...***

Приоритетите, посочени в този документ, показват доколко ролите на висшето образование в образованието като цяло, изследователската дейност, обществото и иновациите — четирите елемента на спиралата на познанието — са свързани[[31]](#footnote-31). С оглед на ефективната работа на системата за висше образование тези връзки трябва да бъдат признати и укрепени в стратегиите на отделните висши учебни заведения, в националната и регионалната политика за висшето образование и в предприеманите от ЕС дейности.

***…да подкрепя събирането на сведения за провеждането на политиката и практиката***

Като измерва и сравнява изпълнението на политиките, системите и отделни заведения за висше образование, ЕС помага за идентифицирането на работещите мерки. Това може да бъде използвано за организиране на дискусия в рамките на националните системи и институции и да служи за основа за намиране на по-добро решение на проблемите.

За да консолидира и подобри надграждането на сведения за висшето образование, Комисията ще предприеме следното:

1. Ще оптимизира синергията между инструментите за събиране на сведения чрез създаване на **Научен център за висше образование**. Включването на Европейския регистър на висшето образовани (ETER)[[32]](#footnote-32). С инструмента за класация на университети (U-Multirank)[[33]](#footnote-33) и предложената пилотна фаза на проучването за проследяване на дипломираните висшисти ще се подобри качеството на данните, сравнимостта, събирането на данни и показатели и ще способства за извличане на поуки от прилагането на инструментите за данни относно висшето образование в ЕС до този момент.
2. Ще укрепи работата на **мрежата „Евридика“** и **сътрудничеството** на Комисията **с** **ОИСР** и нейните държави членки в областта на висшето образование, изследователската дейност и иновациите, за да се избегне дублиране на усилията и ползите от съвместната работа.

***…да гарантира, че наличните ресурси се използват за стратегически инвестиции във висшето образование***

Освен **финансирането по „Еразъм+”** бяха заделенизначителнисредства в рамките на **Европейските структурни и инвестиционни фондове** в подкрепа на висшето образование в много региони на ЕС, и по-специално в по-малко развитите региони[[34]](#footnote-34). Проектът „Висше образование за интелигентна специализация“[[35]](#footnote-35) е важен компонент от действащата стратегия на Комисията, с който се цели да се помогне на висшите учебни заведения да оптимизират тези ресурси, като подобрят влиянието им върху регионалните икономики и иновационния капацитет. **Европейският фонд за стратегически инвестиции** (ЕФСИ) също вече се използва за привличане на частни инвестиции в конкретни, свързани с висшето образование дейности, които предлагат добри възможности за финансова възвращаемост, но възпират традиционните заемодатели от частния сектор.

***… и да насърчават международното сътрудничество, обмена и мобилността за подобряване на качеството***

С действията си Комисията се стреми да гарантира, че добрите практики и последните открития в сферите на образованието и иновациите се споделят и прилагат възможно най-широко в Европа и по света. Това **международен обмен на идеи** е движен от **сътрудничеството** между студентите, изследователите, служителите, институциите и правителствата; физическа **мобилност** за граждани; насърчаване на „интернационализация у дома“ в рамките на европейските висши учебни заведения. Това, от своя страна, помага на заведенията да бъдат по-отворени към света и способства за спирането на изтичането на мозъци.

Програмите за висше образование и изследователска дейност на ЕС поставят все по-силен акцент върху международното сътрудничество, което е отражение на диапазона от експертни познания, необходими за разрешаване на комплексни глобални предизвикателства. Комисията ще продължи да подпомага мобилността на студентите и служителите на висшите учебни институции, като се погрижи държавите членки да прилагат преработения вариант на Директивата за студенти и изследователи[[36]](#footnote-36) и насърчава електронния обмен на данни между европейските висши учебни заведения и мобилните студенти и служители. Предвид министерската конференция във връзка с процеса от Болоня през 2018 г. Комисията също така ще събере държавите — членки на ЕС, за да обсъдят посоката на развитие на бъдещото сътрудничество в областта на европейското висше образование.

При подготовката на **следващия многогодишен бюджет на ЕС** тя ще проучи съвместно с държавите членки бъдещето на общите цели на ЕС в образованието, изследователската дейност и иновациите и ще се стреми да укрепи сътрудничеството в тези области като основа за постигането на целите, посочени в това съобщение.

Какво ще предприеме Комисията:

1. Ще опрости процеса за мобилност на студентите чрез надграждане върху действащите проекти по „“Еразъм+”[[37]](#footnote-37) с цел осъществяването на **електронен обмен на данни за студенти** и ще проучи надеждността на създаването на **електронни системи за идентификация на студенти,** което ще позволи трансграничен достъп до студентски услуги и данни.
2. Ще предприеме обсъждане с държавите членки и заинтересованите лица, като част от **средносрочния преглед на „Еразъм+”,** на ефективната подкрепа за студентите, персонала, институциите и системите за висшето образование.

# 4. ЗАКЛЮЧЕНИЯ И СЛЕДВАЩИ СТЪПКИ

Изпълнението на тази обновена програма ще изисква сътрудничество между заинтересованите лица в сферата на висшето образование и извън нея. Комисията ще инициира диалог относно изпълнението на тези действия и ще продължи да си сътрудничи със заинтересованите лица, заедно с държавите членки, Европейския парламент, Комитета на регионите, Икономическия и социален комитет и Групата на Европейската инвестиционна банка, за да развива програмата и да осигури съгласуваност с други приоритети по действащи и бъдещи програми на ЕС за финансиране.

Обновената програма за висше образование е част от по-широкообхватната стратегия на Комисията в подкрепа на младите хора и укрепването на европейския стълб на социалните права. Като допълва Съобщението за училищното развитие и върховите постижения в областта на преподаването и Европейския солидарен корпус, тя отчита жизненоважната роля на висшето образование при полагането на основите на проспериращи, включващи, демократични общества. Това е крайната цел, която Комисията, държавите членки и заинтересованите лица трябва да имат предвид при развиването на тази програма.

1. [COM(2017) 2025 final](https://ec.europa.eu/transparency/regdoc/rep/1/2017/EN/COM-2017-2025-F1-EN-MAIN-PART-1.PDF). [↑](#footnote-ref-1)
2. [СОМ(2016) 940 final](http://eur-lex.europa.eu/legal-content/EN/TXT/?qid=1486389156065&uri=CELEX:52016DC0940). [↑](#footnote-ref-2)
3. [COM(2016) 381 final](http://eur-lex.europa.eu/legal-content/EN/TXT/?qid=1486389223873&uri=CELEX:52016DC0381). [↑](#footnote-ref-3)
4. [COM(2017) 250 final](https://ec.europa.eu/commission/publications/commission-communication-european-pillar-social-rights_en). [↑](#footnote-ref-4)
5. <https://ec.europa.eu/commission/publications/reflection-paper-harnessing-globalisation_bg> [↑](#footnote-ref-5)
6. Оповестена в COM(2016) 941 final. [↑](#footnote-ref-6)
7. [COM(2011) 567 final](http://eur-lex.europa.eu/legal-content/EN/TXT/?uri=celex:52011DC0567). [↑](#footnote-ref-7)
8. Вж. [Приложение II към Работния документ на Комисията,](http://ec.europa.eu/social/main.jsp?catId=1223&langId=en&moreDocuments=yes), придружаващ Новата европейска програма за умения. [↑](#footnote-ref-8)
9. Вж. придружаващия Работен документ на Комисията [↑](#footnote-ref-9)
10. Вж. „Професии в Европа с недостиг и излишък на умения“ CEDEFOP, 2016 г.): „В Европа... Сред първите пет професии са специалисти в областта на информационните и комуникационните технологии; лекари, Специалисти в областта на науката, технологиите, инженерството, (изкуствата) и математиката (НТМ(И)M), медицински сестри и акушерки и учители.“ Ситуацията варира в различните региони. [↑](#footnote-ref-10)
11. Вж. COM(2017) 228. [↑](#footnote-ref-11)
12. (DigComp): <https://ec.europa.eu/jrc/en/digcomp> [↑](#footnote-ref-12)
13. Кратки курсове (EQF 5). [↑](#footnote-ref-13)
14. https://ec.europa.eu/jrc/en/open-education [↑](#footnote-ref-14)
15. Обикновено съчетава дистанционно обучение и обучение в класната стая. [↑](#footnote-ref-15)
16. Данни за учещите и тяхната среда, използвани, за да се определят образователните потребности на студентите. [↑](#footnote-ref-16)
17. Инициативата за наука със свободен достъп цели да направи научните изследвания и данни достъпни за всички. [↑](#footnote-ref-17)
18. То ще включва възпитаници на висши учебни заведения и институции за професионално образование и обучение, както и тези, които напускат образователната система без да добият квалификация. [↑](#footnote-ref-18)
19. Надграждане върху досегашни проекти на ЕС, включително [проекта за коалиция НТММ на ЕС](http://www.stemcoalition.eu/). Преминаването от НТММ към НТМ(И)M е отражение на признаването в рамките на висшето образование на нарастващото значение на интердисциплинарния подход. Взаимодействието между НТММ и изкуствата и дизайнът е движеща сила за иновациите и творчеството. [↑](#footnote-ref-19)
20. Вж. COM (2017) 228. Пример за това е финансираната по „Хоризонт 2020“ пилотна схема „Цифрова възможност“. [↑](#footnote-ref-20)
21. В съответствие с цел на ООН за устойчиво развитие № 4 относно гарантирането на приобщаващо и качествено образование за всички. [↑](#footnote-ref-21)
22. Включително обучение на преподавателите, за да се справят успешно с разнообразието от студенти в учебното заведение. [↑](#footnote-ref-22)
23. Така, както е определено в Европейската рамка за ключови компетентности. [↑](#footnote-ref-23)
24. Национални информационни центрове за академично признаване. [↑](#footnote-ref-24)
25. https://heinnovate.eu [↑](#footnote-ref-25)
26. „Печатът за високи постижения“ е знак за качество на Европейската комисия, който се присъжда на отлични научноизследователски и иновационни предложения за проекти, внесени и положително оценени по програма „Хоризонт 2020“, но които не са получили финансиране поради ограничени ресурси (https://ec.europa.eu/research/soe/index.cfm?pg=opportunities\_msca). [↑](#footnote-ref-26)
27. https://eit.europa.eu/activities/education/eit-label [↑](#footnote-ref-27)
28. Проектът CREASSESS. [↑](#footnote-ref-28)
29. <http://s3platform.jrc.ec.europa.eu/hess> [↑](#footnote-ref-29)
30. Някои системи за финансиране на изследователската дейност включват като критерий за подбор използването на изследвания в преподавателската практика. [↑](#footnote-ref-30)
31. Вж. описанието на четворната спирала в работния документ на Комисията. [↑](#footnote-ref-31)
32. <https://ec.europa.eu/education/resources/european-tertiary-education-register_en> [↑](#footnote-ref-32)
33. <http://www.umultirank.org/#!/home?trackType=home> [↑](#footnote-ref-33)
34. Почти 13 милиарда евро са заделени по Европейските структурни и инвестиционни фондове за висше образование и публичните научноизследователски инфрастурктури до 2020 г. [↑](#footnote-ref-34)
35. „Висше образование за интелигентна специализация“. [↑](#footnote-ref-35)
36. [Директива (ЕС) 2016/801](http://eur-lex.europa.eu/legal-content/EN/TXT/?uri=OJ:JOL_2016_132_R_0002). [↑](#footnote-ref-36)
37. <https://www.erasmuswithoutpaper.eu/>, <http://europeanstudentcard.eu/>, [http://www.emrex.eu](http://www.emrex.eu/) [↑](#footnote-ref-37)